Oktober | 2010 | Om te probeer verstaan
Die Bybel noem nie die aarde plat nie
Posted on Oktober 23, 2010 by Retha Faurie | 2 Kommentaar
Atties* vertel dit oor en oor: Mens kan nie die Bybel vertrou nie. Die Bybel noem dan die aarde plat. En dan is my volgende vraag altyd: Wáár sê die Bybel die aarde is plat? Ek het nog nie so 'n vers gelees nie? Op 2 na het hulle glad nie daardie vraag geantwoord nie. Wat niemand hoef te verbaas nie, want die Bybel noem nie die aarde plat nie.
Verlede jaar het een darem 'n poging aangewend: Job 38:13, vertel hy, praat van "take hold of the ends of the earth, that the wicked might be shaken out of it." Daardie vers was met goeie rede nie in Afrikaans weergegee nie. In Afrikaans lees hy (en vers 12 voor hom) só: Weet jy waar die daeraad vandaan kom, die daeraad wat lig oor die aarde bring, sodat die goddelose nie in die donker kan bly skuil nie?
Hierdie is simboliese taal vir wat die oggend (daeraad) doen: Vat die aarde en verlig dit, skud die slegte mens figuurlik uit deurdat hy nie meer in die donker kan wegkruip nie.Selfs in 'n taamlik goeie verbeelding kan die oggend nie letterlik die skurke uitskud nie.
Beteken hierdie vers dat die hele aarde tegelyktydig lig het? Nee. As die oggend die eindes van die aarde vasvat, beteken dit nie dat die oggend gelyktydig alles vasvat nie. (En Lukas 17:31 en 34 praat van daardie dag/ daardie nag oor een en dieselfde gebeurtenis, wat waarskynlik daarop dui dat God weet van tydsones.)
Jy mag dalk nou vertel dat die vers steeds die woord "uithoeke/ Engels edges, Hebreeus kânâph inhet. Aangesien die vers duidelik simboliese taal is, en boonop 'n vraag is en nie 'n stelling nie, dra daardie argument nie veel water nie.
Maar daar is ook ander Bybelverse met die term "ends of the earth" in. Verlede week het iemand uiteindelik vir my meer verse gegee om die attie-standpunt "die Bybel noem die aarde plat" te probeer staaf. Hy haal toe onder andere 'n paar verse aan wat van die uithoeke van die aarde praat, party spesifiek van die 4 uithoeke.
Beteken sulke verse- Jesaja 11:12 is 'n voorbeeld van een- dat die aarde plat is met (vier) hoeke? Nee, vertel Dr. Joan Sloat Morton, as die Bybel die idee van letterlike hoeke hoeke wou gebruik, kon hy verskeie ander woorde gebruik: Paioh beteken 'n geometriese hoek, Ziovyoh beteken 'n 90 grade hoek, en Paamouth beteken vierkant en kon gebruik word as God na 'n vierkantige aarde wou verwys.
In Jesaja 11:12 en ander sulke verse word die Hebreeuse woord kânâph gebruik. Die webblad Heavenly manna wys duidelik hoe die woord nie na letterlike hoeke kán verwys nie, deur aan te haal uit 'n paar verse wat die woord kânâph bevat. Hulle reken dit verwys na windrigtings. JP Holding voeg by dat die woord vir aarde in hierdie verse meer gereeld "grondgebied" as ons planeet beteken. Grond het uithoeke, of te wel vêrste punte.
Openbaring 7:1 kan glo meer letterlik met "kwadrante" vertaal word, as (uit)hoeke. Weereens kan die woord vertaal met "aarde" in die vers na grond, land, mensegroepe, of die planeet verwys.
Daniël 4:11 praat van 'n droom van koning Nebukadneser. As iemand van iets droom, beteken dit ook nie daardie ding is letterlik moontlik nie.
Verse soos 2 Sameul 22:16 wat oor die fondamente van die aarde handel, gebruik ook woorde wat letterlike én figuurlike betekenisse het. En aangesien aarde ook as grond vertaal kan word, kan hulle seker letterlik na die lae onder die grond as die fondamente verwys?
In Matteus 4:8 word Jesus die prag van al die koninkryke gewys. Die plat-aarde-groep reken hierdie beteken dat Jesus van die berg af al die lande kon sien. Hierdie gedeelte praat duidelik van 'n geestelike ervaring, want a) Jesus kon nie letterlik in die woestyn bly (Markus 1:12-13) én op 'n hoë berg tegelyktydig wees nie, b) mens kan nie die prag van al die koninkryke van 'n vêr, hoë punt af sien nie, van vêr af vervaag alles tot vlekke op die grond, c) versoeking is geestelik, en d) Matteus sou nie glo dat daar 'n hoë berg is waarvan die hele aarde sigbaar is nie, want hy sou weet daar is geen berg wat van oral op die grond af sigbaar is nie. Meer detail hier.
Kortom, daar is geen enkele ding in die Bybel wat vertel "die aarde is plat" nie. Geen objektiewe leser sal tot as gevolg van die Bybel tot daardie gevolgtrekking kom nie. Die plat-aarde interpretasie word gefabriseer deur mense wat baie graag iets negatief van die Bybel wil sê, en nie omgee om betekenisse te verdraai daarvoor nie. Veral die insluit van die Nebukadneser-droom getuig van hulle intellektuele oneerlikheid.
*Atties – Die soort ateïste wat disrespek verdien vir hulle bewysbare intellektuele oneerlikheid, vir verdraaiing van die Bybel.
Ander nota: Lees ook "Ek sien foute in die Bybel? Wat nou? Deel 2" om te weet hoe soek mens antwoorde op as jy wel klaarblyklike probleme in die Bybel teëkom.
Posted on Oktober 17, 2010 by Retha Faurie | 2 Kommentaar
Hier is 'n ekstra vers vir die kinderliedjie "Die wyse man bou sy huis op die rots." Die ekstra vers is omdat jong kinders baie letterlik dink en die figuurlike boodskap van die liedjie nie noodwendig by 'n kind insink as hy dit sing nie.
(1) Die wyse man bou sy huis op die rots x3
en die reën het neergeval.
En die reën val neer en die vloed styg op x3
en die huis op die rots bly staan!
(2) Die dwase man bou sy huis op die sand x3
en die huis op die sand val plat!
(3) Die wyse mens doen wat God wil hê x3
al wil ander mense nie.
Ander doen verkeerd, luister nie na die Woord x3
maar die mens met die Woord kies reg!
Honde jaag nie geparkeerde karre nie (Waarom wonderwerke skaars is)
Posted on Oktober 17, 2010 by Retha Faurie | 3 Kommentaar
Willem vra onlangs die volgende:
In die bybelse tyd het ons groot publieke wonderwerke gesien, water in wyn, opwekking van die dooies, opstaan uit die dood, vuurkolomme, water van die rooi see wat oopmaak om maar 'n paar te noem – waar is hierdie gebeure vandag?
Watter soort mense het in Bybelse tye die wonderwerke gesien waarvan Willem praat?
* Water in wyn (Joh. 2) was gesien deur 'n paar bediendes wat geluister het wat Jesus sê en vir hom wynkanne vol water gaan maak het.
* Wie weet dat hulle 'n opgestane Jesus gesien het? Díé wat Jesus gevolg het na die kruisigingsplek, hom gesien sterf, en hom later weer lewendig gesien het. Aan wie het Jesus verskyn toe hy weer lewendig geword het? Aan die vroue wat sy graf opgesoek het, aan sy dissipels, en aan 500 gelowiges op 'n slag.
* Wie het die vuurkolom snags gesien? Die wat bereid was om te volg uit Egipte uit. Ditto die twee groepe wat die Rooisee en Jordaan sien oopgaan het, onder Moses en later onder Josua.
* Wie het Jesus se ander wonderwerke gesien? Die skare wat hom oral agtervolg het en gekyk het wat hy doen.
Wat het al hierdie groepe in gemeen? Lees die vetgedrukte stukkies.
As 'n selferkende ateïs, wat verskonings soek om die Bybel te verdraai en nie te glo nie, sou wonder hoekom hy nie wonderwerke sien nie, wat vertel bogenoemde jou? En wat is die kanse dat daardie selfde ateïs meer sou sien as hy in Jesus se tyd sy geleef het? Waar mense kies om God te volg ten spyte van die swaarste omstandighede, gebeur sulke dinge vandag nog. Só kan mense soos Broer Yun van China, skrywer van "The Heavenly Man" getuig.
Een sendeling het die Engelse slagspreuk gehad:
No go, no lo.
Dit kom uit Matt. 28:19-20., wat in Engels vertel: Go and make disciples … and lo, I am with you always to the very end of the age. As jy nie gaan nie, vertel hy, sien jy nie God se teenwoordigheid nie.
'n Ander gedeelte sê tekens en wonders sal diegene volg wat glo. Honde jaag nie geparkeerde karre nie. En tekens en wonders volg nie, as jy nie "beweeg"vir die Here nie.